До

Министерство на здравеопазването

Комисия за защита на личните данни

Комисия за регулиране на съобщенията

Комисия за защита на потребителите

Българска телекомуникационна компания ЕАД / VIVACOM

Дами и господа,

С настоящото отправям към Вас няколко въпроса и искания, изброени по-долу, като преди това Ви запознавам със следното:

При сключването на договора ми за ползване на мобилни услуги с „Българска телекомуникационна компания“ ЕАД / VIVACOM не съм предоставяла нито писмено, нито устно съгласието си компанията да разпространява личния ми мобилен номер с цел да ми бъдат изпращани съобщения с рекламно съдържание, покани за игри, покани за участие в томболи с награди, търговски съобщения и др., още по-малко да се използва номера ми, за да ми се изпращат съобщения, касаещи здравето ми или здравния ми статус.

Въпреки това, на 30 септември 2021 г., в 17.21 часа на номер ………………….. получих непоискано съобщение с покана да участвам в томбола с награди смарт часовници, ако се ваксинирам срещу COVID-19. В текста на съобщението е посочено като подател Министерството на здравеопазването, но на съобщението не може да се отговори, не е видно от кой мобилен номер е изпратено, съответно не е възможно да се блокира този номер, няма никакви данни за обратна връзка или реакция. Съобщението има следното съдържание: *„Ваксините срещу COVID-19 спасяват живот! Имунизирай се до 31.10.2021 г. и участвай за един от 102 смарт часовника. Повече тук:* [*https://coronavirus.bg/*](https://coronavirus.bg/)*. Кампания на Министерството на здравеопазването“*. Като подател се изписва *MinZdrave*.

Както посочих и по-горе, не съм давала съгласието си мобилният ми номер да се разпространява където и да било и по какъвто и да било начин без мое изрично съгласие. Ето защо, на 1 октомври 2021 г., в 16.25 часа, се обадих на мобилния си оператор на телефона за клиенти 123, за да поискам информация на какво основание моят номер е бил предоставен за подобни съобщения. В разговора ми с операторката, тя категорично заяви, че съобщението до мен е изпратено от Министерство на здравеопазването, но моят номер никога и по никакъв начин не е предоставян нито на Министерство на задравеопазването, нито на други лица, организации или институции. Запис на разговора, като потвърждение на думите ми, можете да изискате от „Българска телекомуникационна компания“ ЕАД / VIVACOM.

Точка 4 от Член 13 (Нежелани съобщения) на Директива 2002/58/ЕО на Европейския парламент и на Съвета от 12 юли 2002 година относно обработката на лични данни и защита на правото на неприкосновеност на личния живот в сектора на електронните комуникации (Директива за правото на неприкосновеност на личния живот и електронни комуникации) гласи, че „Във всеки случай трябва да бъде забранена практиката да се изпраща електронна поща за целите на директна търговия, прикриваща или скриваща идентичността на подателя, от чието име се прави комуникацията, или без валиден адрес, на който получателят да може да изпрати искане да се спрат такива съобщения“.

Член 12 на същата Директива недвусмислено урежда правото на абонатите да имат възможност да определят дали техните лични данни да бъдат включени в публичен указател и, ако е така, кои данни, до степен достатъчна за целите на указателя, както е определено от доставчика на указателя.

Съгласно европейските регламенти, „лични данни“ означава всяка информация, свързана с идентифицирано или идентифицируемо живо физическо лице. Отделни данни, които когато се съберат заедно могат да доведат до идентифициране на конкретно лице, също представляват лични данни. Сред тях са посочени имейл адрес, рекламен идентификатор на телефон, адрес на интернет протокол (IP) и др. Участието в рекламираната томбола не би могло да е анонимно, с оглед получаване на награда от конкретно лице, поради което предоставянето на редица лични данни, идентифициращи печелившия, ще е необходимо.

Във всички случаи личните данни са предмет на защита, определена в GDPR.

**Ето защо, с настоящото желая да получа следната изчерпателна информация:**

**1.** По какъв начин и на кого личният ми телефонен номер е бил предоставен за изпращане на съобщения за томбола с награди при ваксинация срещу COVID-19.

**2.** В случай че мобилният оператор не е предоставял никому информация за телефонния ми номер, по какъв начин тя е достигнала до лицето / организацията / институцията, изпратили това съобщение.

**3.** Откъде лицето / организацията / институцията, изпратили това съобщение, имат данни за здравния ми статус, за да ме приканват да се ваксинирам и да спечеля награда.

**4.** По какъв начин и в какви срокове ще бъдат санкционирани лицето / организацията / институцията, изпратили това непоискано съобщение за томбола с награди.

**5.** Каква е общата стойност на наградния фонд на томболата и кой осигурява средствата за закупуване на смарт часовниците, обещани като награди.

**6.** В случай че средствата за закупуването на смарт часовниците не са осигурени от личните доходи на изпращачите на съобщението, а са средства на данъкоплатците, то давал ли е суверенът съгласието си неговите пари да се харчат за награди в томболи.

Оставам в очакване на незабавен, изчерпателен и ясен отговор,

………………..…………………………………